ঢাকা সিটি করপোরেশনের (ডিসিসি) ৫৪ নাম্বার ওয়ার্ড বিভিন্ন কারণে গুরুত্বপূর্ণ। এখানে রয়েছে হাতির ঝিল প্রকল্প, বাংলাদেশ মুক্তিযোদ্ধা সংসদ কেন্দ্রীয় কমান্ড কাউন্সিল, রেডক্রিসেন্ট অফিসসহ অনেক প্রতিষ্ঠান। কিন্তু এলাকাটি অনেক দিন ধরে পর্যাপ্ত নাগরিক সুবিধা থেকে বঞ্চিত। সম্প্রতি ওয়ার্ডটি ঘুরে এসে প্রতিবেদনটি লিখেছেন হামিদ সাব্বির। ক্যামেরায়  ছিলেন ফজলুল করিম যেসব এলাকা নিয়ে গঠিত বাংলামোটর পেট্রোল গলি, গাউছনগর, ইস্টার্ন কর্ন, দিলু রোড, মগবাজার, বাটা গলি, ডক্টর গলি, যাহাবক্স লেন, আমবাগান, পাগলামাজার, গ্রিনওয়ে, চেয়ারম্যান গলি (একাংশ) নিয়ে ৫৪ নাম্বার ওয়ার্ড। জনবল লোক সংখ্যা প্রায় ৩ লাখ, ভোটার সংখ্যা ৬৪ হাজার। শিক্ষাপ্রতিষ্ঠান প্রাইমারি স্কুল ২টি, হাইস্কুল ৪টি, মাদ্রাসা ৪টি। আছে l বাংলাদেশ মুক্তিযোদ্ধা সংসদ কেন্দ্রীয় কমান্ড কাউন্সিল l রেডক্রিসেন্ট অফিস l দৈনিক জনকণ্ঠ ভবন l হাতির ঝিল প্রকল্প l ইস্পাহানি স্কুল নেই l  খেলার মাঠ l ব্যায়ামাগার l গ্রন্থাগার l পোস্ট অফিস সমস্যা l এলাকার পরিবেশ অপরিষ্কার-অপরিচ্ছন্ন l মশার উপদ্রব বেশি l রাস্তা-ঘাটের দৈন্যদশা l যাহাবক্স লেন, বাটা গলি, মগবাজার চৌরাস্তা, দিলু রোড, ব্যায়ামাগার গলি প্রভৃতি এলাকার স্যুয়ারেজ ব্যবস্থা বেহাল l অধিকাংশ অলি-গলি খুবই সংকীর্ণ ও ভাঙাচোরা l ওয়াসার পানি ময়লা ও দুর্গন্ধযুক্ত l বেশকিছু এলাকায় গ্যাস সংকট তীব্র l একমাত্র কমিউনিটি সেন্টারটি ব্যবহূত হচ্ছে র্যাব-২-এর অফিস হিসেবে ওয়ার্ডবাসী  বললেন নয়াটোলা চেয়ারম্যান গলির বাসিন্দা মকবুল হোসেন বলেন, এক যুগ ধরে এখানে বসবাস করছি, নয়াটোলা পার্ক থেকে মগবাজার মোড় পর্যন্ত রাস্তাটি বেশির ভাগ সময়ই চলাচলের অনুপযোগী থাকে। অথচ মধুবাগ, চেয়ারম্যান গলি, গাবতলা প্রভৃতি এলাকার বাসিন্দাদের মগবাজার প্রধান রাস্তায় আসার একমাত্র অবলম্বন এটি। পানদোকানি আলী আজগর বলেন, কাউন্সিলর শর্মিলা কাজেকর্মে ভালো। দুই বছর আগেও এলাকায় গ্যাস সংকট ছিল, নতুন পাইপ লাইন বসানোর পর থেকে সে সমস্যা আর নেই। নতুন লাইন বসানোর কারণে বর্তমানে পানির সংকটও কমেছে। তবে মশার উপদ্রবে বাঁচা  মুশকিল। গনি সর্দার বলেন, একসময় ৫৪ নম্বর ওয়ার্ড ছিল সন্ত্রাসীদের দখলে। এলাকাবাসীর নিরাপত্তা ছিল না। তবে বর্তমানে এ ওয়ার্ডে র্যাবের দুটি কার্যালয় রয়েছে। এখন সন্ত্রাস নেই বললেই চলে। এছাড়া এলাকার হোটেলে নারী ব্যবসা বন্ধ হয়েছে-এটা আমাদের সবচেয়ে বড় পাওয়া। পাশাপাশি ছিনতাইও কমেছে। তবে গ্যাস-বিদ্যুত্-পানির সংকট কমছে না। যাহাবক্স লেনের এলাকার শামসুর রহমান বাবু বলেন, এখানে একটি বড় পুকুর ছিল-৫০/৬০ বছর আগের। সেখানে এলাকার সমস্ত ময়লা পানি জমা হতো। পুকুরটি হঠাত্ ভরাট করে ফেলায় যাহাবক্স লেন এলাকার স্যুয়ারেজ লাইন বন্ধ হয়ে  যায়। ফলে প্রায়ই পয়োপানি বাড়ি-ঘরে ঢুকে পড়ত। এ কারণে অনেকেই অসুস্থ হয়ে পড়ছিল। স্থানীয় কাউন্সিলরের উদ্যোগে হাতিরঝিল প্রজেক্টে কর্তৃপক্ষের সহায়তায় পুকুরটির পাশ দিয়ে রাস্তা ও ওপেন ড্রেন করার পর সে সমস্যা আর নেই। বাটা গলির বাসিন্দা সাহাবুদ্দিন মিয়া বলেন, একটি অ্যাপার্টমেন্ট কিছু অংশ রাস্তা ছাড়ছে না। একসঙ্গে দুটি রিকশা অতিক্রম করতে পারে না। আগুন লাগলেও ফায়ার সার্ভিসের গাড়ি ঢোকানো সম্ভব হবে না। বাজার গলির বাসিন্দা মাহবুবুর রহমান এবং গাবতলা গলির বাসিন্দা জাহাঙ্গীর বলেন, এলাকার ওয়াসার পানি ময়লা ও দুর্গন্ধযুক্ত।  মগবাজার মোড়ের ব্যবসায়ী শেখ আমির হোসেন বলেন, ওয়ার্ডে বেশির ভাগ রাস্তা-ঘাট ভাঙাচোরা, ম্যানহোলের করুণ অবস্থা, যেখানে-সেখানে ময়লা-আবর্জনার স্তূপ। মরহুম খালেদ ইমাম কমিশনার হিসেবে ভালো ছিলেন। এলাকার জন্য তার দরদ ছিল, তিনি মানুষের কল্যাণে কাজ করতেন। ৩৮০ নাম্বার হোল্ডিংয়ের বাসিন্দা মুক্তার সর্দার বলেন, এলাকায় যেভাবে মাদকদ্রব্যের ছড়াছড়ি, এ পরিস্থিতি থেকে যুবসমাজকে উদ্ধার করা দুষ্কর। তা ছাড়া পানি-গ্যাস-বিদ্যুত্ সংকট লেগেই আছে। এ ছাড়া মশার উত্পাতে মানুষ অতিষ্ঠ। একই এলাকায় বসবাসকারী নুসরাত জাহান বলেন, নয়াটোলা পার্ক  রক্ষণাবেক্ষণের অভাবে পরিত্যক্ত, দেখার কেউ নেই। সাবেক কমিশনার বললেন সাবেক কমিশনার মোখলেসুর রহমান বলেন, পানি যতটুকু পাওয়া যায়, তা ময়লা ও দুর্গন্ধযুক্ত। লাইনগুলো পুরাতন এবং বিভিন্ন স্থানে স্যুয়ারেজের সাথে কানেকশন হয়ে গেছে। রাস্তায় ময়লা-আবর্জনা পরিষ্কার করা হয় না। রাস্তাগুলো খানাখন্দে ভরা। স্যুয়ারেজ লাইনের জীর্ণদশা, তাই মলমূত্র ওভার ফ্লো হচ্ছে।